Reynardt Hugo – COProductions
Reynardt Hugo is 'n gewilde Suid-Afrikaanse akteur, musikant, liedjieskrywer, motiveringspreker en skrywer. Hy werk al sedert 2008 in die vermaakbedryf en is bekend vir sy rol as dr. Tertius Jonker in die gewilde kykNET-sepie, Binnelanders. In 2010 het hy saam met Hugo Ludik die bekroonde popgroep, ADAM, begin wat oor die jare die land vol getoer en verskeie toekennings gewen het en verantwoordelik was vir treffers soos Liefde Soldaat, Kasteel, Hoogtevrees, Sê My, Iets In Die Water en meer. Nadat die groep aan die einde van 2019 ontbind het, het Reynardt besluit om op sy solo-musiekloopbaan te fokus.
Dié veelsydige vermaaklikheidster se debuut-enkelsnit – Die Rivier – wat hy saam met Abel Knobel en Sean Butler geskryf het, is in Maart 2020 bekendgestel. "Dis 'n inspirerende popliedjie waarmee ek al vir baie lank in my hart rondloop," deel hy. "Dit gaan oor hoe ek my hart vir die Here gegee het. Hoe ek myself moes vergewe vir goed wat ek in die verlede gedoen het en mense moes uitsny wat 'n slegte invloed op my gehad het. Dat die Here se genade genoeg is en dat ek alles in my vermoë sal doen om eerder in die lig as in die donker te leef."
Einde 2020 stel hy sy tweede enkelsnit, Diep Binne My bekend. Die liedjie is geskryf deur Reynardt en Sean Butler en die musiekvideo het kort daarna die lig gesien. "Die video is soos 'n baie kort, kortfilm. Die storie handel oor 'n paartjie wat by 'n kruispad gekom het in hulle verhouding/huwelik, waar hulle moet besluit of hulle wil opgee of werk aan die verhouding," vertel hy.
Reynardt is in Durban gebore, maar het aan Hoërskool Zwartkop in Centurion gematrikuleer. Alhoewel hy nog altyd lief was vir musiek, het hy eers in graad 11 ontdek dat hy kan sing en het hy eers na skool besluit dat hy graag wil toneelspeel. Vandaar sy besluit om BA Drama by die Universiteit van Pretoria te studeer, waarna hy 'n rol by Binnelanders losgeslaan het. Dit was ook in hierdie tyd wat sy paaie met die van Hugo Ludik gekruis het.
Oor die jare was hy deel van verskeie suksesvolle teaterstukke en verhoogproduksies waaronder Houtkruis, het hy gereeld as seremoniemeester opgetree by funksies en het hy ook gasrolle gehad in rolprente soos Pretville en Vuil Wasgoed. Saam met ADAM het hy ses suksesvolle albums uitgereik, verskeie Ghoema-, Huisgenoot Tempo- en SAMA-musiektoekennings gewen en selfs die geleentheid gehad om vir die internasionale groep, Air Supply, te open.
Hy beskryf homself as 'n rustige diere- en koffieliefhebber wat dit geniet om tyd saam met die vrou in sy lewe en hulle honde te spandeer. Verder geniet hy dit ook om tuin te maak, gimnasium toe te gaan en Raakrugby saam met sy vriende te speel.
Reynardt is mal oor dokumentêre reekse, kunsfilms en animasieprente en geniet 'n wye verskeidenheid musiek – van Bethel se Christelike liedjies, tot instrumentele snitte en poptreffers van Ed Sheeran, Jonas Brothers, Katy Perry en meer.
Die 34-jarige kunstenaar glo dat dit belangrik is om jou voete stewig op die aarde te hou, al is jy hoe suksesvol. As jy hom vra watter werk hy sou wou doen as hy nie mense vermaak het nie, verklap hy: "Ek sou dit love om te kon skilder en dat mense my werke kon koop, maar ek kan ongelukkig nie baie goed teken nie."
Coenie de Villiers, Hans Strydom, Dawid Minnaar, Michelle Botes en Ben Kruger word uitgesonder as sy grootste plaaslike rolmodelle in die vermaakbedryf, terwyl Leonardo DiCaprio, Ricky Gervais, Queen en Justin Bieber op internasionale front uitstaan.
Buiten vir die feit dat hy eersdaags met die liefde van sy lewe – An-Maré Roothman – trou, stel hy in Februarie 2021 sy autobiografie, Soldaat bekend wat hy in samewerking met NB Uitgewers gaan uitgee.
Daar was voorwaar sover baie opwindende uitdagings op Reynardt Hugo se loopbaanpad, en hy moes hard werk en geduldig wag om te kom waar hy nou is. Maar hy is baie dankbaar dat hy nie moed verloor het nie en elke dag die geleentheid het om te kan doen waarvoor hy lief is.
Die enkelsnit is spesiaal geskryf vir die bekendstelling van sy boek, Soldaat. Uitgereik in 2021.
Geskryf deur Reynardt Hugo en Sean Butler. Die liedjie lê baie na aan Reynardt se hart omdat hy al self by 'n kruispad in sy lewe gekom het. Uitgereik in 2020.
Dit is Reynardt Hugo se eerste solo-enkelsnit na byna 10 jaar as deel van die groep ADAM. Die snit handel oor 'n nuwe begin en als wat dit inhou en bied. Uitgereik in 2020.